A Tanács közös álláspontja

(2000. január 31.)

az Egyesült Nemzetek nemzetközi szervezett bűnözés elleni egyezményét kiegészítő, a lőfegyverek, részeik és alkatrészeik, valamint lőszereik tiltott előállítása és kereskedelme elleni javasolt jegyzőkönyvről

(2000/130/JHA)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 34. cikke (2) bekezdésének a) pontjára,

tekintettel a Portugál Köztársaság kezdeményezésére,

mivel:

(1) A Szerződés 29. cikkének megfelelően elismert, hogy a bűnözés minden súlyos formájának, így a tiltott fegyverkereskedelemnek a megelőzése és leküzdése érdekében fontos a nemzetközi együttműködés.

(2) Előkészületek történtek egy, az Egyesült Nemzetek nemzetközi szervezett bűnözés elleni egyezményét kiegészítő, a lőfegyverek, részeik és alkatrészeik, valamint lőszereik tiltott előállítása és kereskedelme elleni jegyzőkönyv kidolgozására és megtárgyalására.

(3) Az Egyesült Nemzetek Közgyűlése úgy döntött, hogy az egyezmény-tervezetnek és jegyzőkönyveinek végleges szövegét elé kell benyújtani, hogy azt a Palermóban megrendezésre kerülő magas szintű aláírási konferenciát megelőzően korán el tudják fogadni.

(4) Számos, az Unióban és egyéb fórumokon elfogadott nemzetközi jogi eszköz már rendelkezik a pusztító eszközök tiltott előállítása és forgalmazása elleni küzdelemre irányuló intézkedések meghozataláról.

(5) 1998. december 17-én együttes fellépést [1] fogadtak el az Európai Unió hozzájárulásáról a kézi lőfegyverek és a könnyű fegyverek destabilizációhoz vezető felhalmozódása és elterjedése elleni küzdelemhez.

(6) A lehető legnagyobb mértékben kívánatos hozzájárulni a javasolt jegyzőkönyv tárgyalásához, illetve a javasolt jegyzőkönyv és az Unióban kialakított jogi aktusok közötti összeférhetetlenség elkerüléséhez.

(7) A Tanács 1998. október 5-i következtetéseiben felkérte az elnökséget, hogy az Európai Unióról szóló szerződéssel összhangban tegyen javaslatot egy vagy több közös álláspontra az Egyesült Nemzetek egyezmény-tervezetével és annak jegyzőkönyveivel kapcsolatban.

(8) Figyelembe véve, hogy a Tanács 1999. március 29-én elfogadta az Egyesült Nemzetek szervezett bűnözés elleni egyezmény-javaslatáról szóló közös álláspontot [2],

ELFOGADTA EZT A KÖZÖS ÁLLÁSPONTOT:

1. cikk

Az Egyesült Nemzetek lőfegyverek, részeik és alkatrészeik, valamint lőszereik tiltott előállítása és kereskedelme elleni jegyzőkönyv-tervezetének tárgyalása során az Európai Unió tagállamai azt támogatják, hogy a lőfegyvert olyan halálos hatású csöves fegyverként határozzák meg, amely robbanószer hatására lövedéket, golyót vagy lőszert lő ki, ezek kilövésére tervezték vagy ezek kilövésére könnyen átalakítható, kivéve az antik lőfegyvereket és azok eredeti másolatát. Ebben az összefüggésben az antik lőfegyver meghatározását a hazai jog határozza meg, de az nem vonatkozhat 1870 után készített lőfegyverre.

2. cikk

A jegyzőkönyv-tervezet alkalmazásában a robbanó fegyverek, úgymint bombák, gránátok, rakéták vagy rakétalövedékek nem tekintendők lőfegyvernek. A szövegben azonban el kell rendelni e fegyverek tiltott előállításának és forgalmazásának bűncselekménnyé nyilvánítását.

3. cikk

(1) A tagállamok megállapodnak abban, hogy a robbanószerek bűnözők általi tiltott előállítására és forgalmazására, illetve bűnözés céljára való felhasználásukra vonatkozó bármely kérdés megfontolásával megvárják az Egyesült Nemzetek Közgyűlésének E/1999/30 állásfoglalásában meghatározott ad hoc szakértői csoport tanulmányának eredményét és a robbanószerek tiltott előállításáról és forgalmazásáról szóló nemzetközi jogi okmánynak az Egyesült Nemzetek nemzetközi szervezett bűnözés elleni egyezményt kidolgozó ad hoc bizottsága általi lehetséges kidolgozását.

(2) A tagállamok támogatják az Egyesült Nemzetek ad hoc szakértői csoportjának munkáját, és törekednek annak biztosítására, hogy tevékenységét a lehető leggyorsabban elvégezhesse.

4. cikk

A Tanács szükség szerint további közös álláspontokat igyekszik kialakítani a jegyzőkönyv-tervezettel kapcsolatban.

Kelt Brüsszelben, 2000. január 31-én.

a Tanács részéről

az elnök

J. Pina Moura

[1] HL L 9., 1999.1.15., 1. o.

[2] HL L 87., 1999.3.31., 1. o.

--------------------------------------------------